嵩山歸送劉伯壽秘監
作者：郭祥正
朝代：宋

paragraphs: 松荒菊老嵩山秋，翁將歸兮邈難留。
幅巾短袖騎黄牛，翛然自作山中游。
山中游，誰與伴，兩姬窈窕吹牙管。
千巖萬壑鸞鳳吟，嫦娥側耳冰輪款。
五音和暢王道成，不是嵇康廣陵散。
問公此曲誰爲之，曲曲新翻公自爲。
古人今人不到處，能與陰陽四序相推移。
我知公心通造物，豈止人間妙音律。
天子呼來換舊章，樂成四十有五日。
奏之明堂奉祖宗，天地清明和氣溢。
至尊寵賜腰横金，自謂榮華非本心。
再拜辭魏闕，揚鞭歸故林。
故林在嵩山，白雲幽徑深。
濯我衣上塵，重瀉山水音。
只應王子晉，跨鶴每相尋。